અમદાવાદમાં વર્ષ 1878થી અષાઢી બીજે ભગવાન જગન્નાથજીની રથયાત્રાની પરંપરા 141માં વર્ષમાં પ્રવેશી રહી છે. આગામી શનિવારે યોજાનારી 141મી રથયાત્રામાં ‘શ્રી દર્શન’ સાથે ઈઝરાયલી બલૂન આકર્ષણનું કેન્દ્ર બનશે. હિલીયમ વાયુથી 300 મિટરની ઊંચાઈએ સ્થિર રહેનાર બલૂનથી પાંચ કિલોમીટરની ત્રિજ્યામાં આવતા વિસ્તાર ઉપર ખાસ કેમેરાથી નજર રાખવામાં આવશે. મહદ્દઅંશે, સવારે જગન્નાથજી મંદિર પછી બપોરથી સાંજના સમયે રથયાત્રા દરિયાપુર, શાહપુરના સંવેદનશીલ વિસ્તારમાંથી પસાર થશે ત્યારે આ બલૂનનો ઉપયોગ કરવામાં આવશે. પોલીસ ડ્રોન ઉડાડીને કેમેરાથી સર્વેલન્સ કરતી હતી. પણ, મહત્તમ ડ્રોન 30 મિનિટ સુધી ઉડી શકતાં હતાં. પણ, હિલીયમ બલૂનના કેમેરાથી સતત નજર રાખી શકાશે.